จากวิกฤตสงครามรัสเซีย-ยูเครน สาเหตุหลักที่ทำให้ดัชนีปรับตัวเพิ่มสูงขึ้นมีผลมาจากอะไร
จากวิกฤตสงครามรัสเซีย-ยูเครน สาเหตุหลักที่ทำให้ดัชนีปรับตัวเพิ่มสูงขึ้นมีผลมาจากราคาน้ำมันดิบในตลาดโลก โดยน้ำมันดิบของสหรัฐฯ WTI (West Texas Intermediate เป็นน้ำมันดิบอ้างอิงที่สำคัญในทวีปอเมริกา) ปรับตัวเหนือระดับ 115 ดอลลาร์สหรัฐต่อบาร์เรล ทำสถิติปรับตัวสูงที่สุดในรอบ 14 ปีนับตั้งแต่ปี 2008 ซึ่งนักวิเคราะห์ต่างเชื่อกันว่า มีความเป็นไปได้ที่ราคาน้ำมันในตลาดโลกจะทำระดับสูงกว่าที่เคยเกิดขึ้นในปี 2008 ที่ระดับ 130 ดอลลาร์สหรัฐต่อบาร์เรล เนื่องจากสถานการณ์ความไม่สงบยังคงยืดเยื้อ และปริมาณน้ำมันที่ผลิตออกมาอาจไม่มีเพียงต่อความต้องการ 

นอกเหนือจากราคาน้ำมันที่ปรับตัวเพิ่มสูงขึ้น ราคาสินค้าประเภทอื่นๆ ที่มีการส่งออกจากภูมิภาคที่มีความขัดแย้งก็มีการปรับตัวเพิ่มสูงขึ้น ซึ่งจะส่งผลกระทบไปในธุรกิจที่พึ่งพาวัตถุดิบเหล่านั้น เช่น ธุรกิจอุตสาหกรรมอาหารสัตว์และการเลี้ยงสัตว์ที่มีภาระต้นทุนเพิ่มมากขึ้น จากการปรับตัวเพิ่มขึ้นของข้าวสาลีและข้าวโพด รวมถึงอุตสาหกรรมการผลิตที่มีต้นทุนการผลิตด้านแร่เหล็ก อะลูมิเนียม ทองแดง ต่างก็มีการปรับตัวเพิ่มสูงขึ้น 

ทั้งนี้ ประเทศไทยจำเป็นต้องนำเข้าน้ำมันดิบจากต่างประเทศ ส่งผลให้ราคาน้ำมันเชื้อเพลิงภายในประเทศปรับตัวสูงขึ้นตามแนวโน้มราคาน้ำมันในตลาดโลก การเพิ่มขึ้นของราคาน้ำมันภายในประเทศมีผลกระทบต่อเนื่องไปยังต้นทุนภาคการผลิตและภาคการขนส่ง ซึ่งแม้ภาครัฐจะมีมาตรการในการช่วยเหลือ เช่น การตรึงราคาน้ำมันโดยอาศัยเงินกองทุนพลังงาน แต่ก็สามารถช่วยพยุงราคาน้ำมันได้เพียงส่วนหนึ่งเท่านั้น เป็นสาเหตุทำให้ผู้ประกอบการในประเทศต้องเผชิญปัญหาต้นทุนเพิ่มขึ้น และจำเป็นต้องปรับราคาสินค้าอุปโภคบริโภคขึ้นด้วยเช่นกัน ทำให้ส่งผลต่อค่าครองชีพและอัตราเงินเฟ้อปรับตัวเพิ่มสูงขึ้น โดยอัตราเงินเฟ้อของประเทศไทยในปี 2565 มีแนวโน้มปรับตัวสูงที่สุดในรอบ 14 ปี
การวิเคราะห์ทางการเงิน & เศรษฐศาสตร์การเงิน